Papersnake/gushiwen huggingface dataset:
答洪文父问仁二首
钱时（宋代）

千差万别总成非，谁解回光到隐微。
大路迢迢平似砥，欲归谁不遣君归。
次韵答牛道徵长官中秋书闷是夕予适夜直
方献夫（明代）

客怀一日强为好，独坐清宵还自深。报漏虚严今夜直，闻乌暗动故山心。

萧萧槐影侵寒榻，淡淡蟾光度远岑。何处闲愁关洛客，忽传新句愧知音。
偈颂三首
释先（宋代）

三转法轮於大千，其轮本来常清净。
若能奉持速取证，急急如律令。
括苍胡经仲以经术授吾乡子弟
吴芾（宋代）

风期久已暗相亲，樽酒论文未厌频。
底事天公苦乖隔，动将离索付骚人。
颂古二十八首
释道川（宋代）

三尺寒光射斗牛，镆铘提处鬼神愁。
蛮夷不识军将令，误人重围血颈流。
神宗皇帝挽辞五首 其二
张方平（宋代）

经纶成盛业，震耀烜威神。粹气同乾健，含生自化醇。

无文皆受职，重译竞来宾。东观成书日，方知百度新。
臞庵
沈某（宋代）

清江绕槛白鸥飞，坐看潮痕上钓硕。
松菊未荒元这径，芰荷先制屈平衣。
窗前枫叶晓初落，亭下鲮鱼秋正肥。
安得从君理蓑笠，櫂歌自趁入烟霏。
泉山
释绍昙（宋代）

接得灵源正脉亲，险崖机里解翻身。
莫教倒岳倾湫去，浸杀茫茫大地人。
闲居
黄公度（宋代）

一水远能白，群山阴更青。
静怜风细细，闲任雨冥冥。
春色供多病，时情畏独醒。
平生忧国意，客至问朝廷。
河中献捷
张随（唐代）

叛将忘恩久，王师不战通。凯歌千里内，喜气二仪中。

寇尽条山下，兵回汉苑东。将军初执讯，明主欲论功。

落日烟尘静，寒郊壁垒空。苍生幸无事，自此乐尧风。
别夹山能老
李纲（宋代）

相逢千偈口澜翻，已是亲曾到夹山。猿鸟可能知祖意，飞腾青嶂碧岩间。
与朱世英夜论玄沙香严云庵宗旨三首 其一
释德洪（宋代）

子母俱忘脱体看，纤毫才动被渠瞒。若非竖亚顶门眼，那辨红垆点雪寒。
送吴兴太守行十绝句 其一
刘一止（宋代）

人物中兴第一流，论才应作富民侯。帝怜玉笋班中秀，合付蘋花柳恽洲。
送陈汝功起宰永春二首 其一
王迈（宋代）

通了金闺籍，须教邑债还。尚威民作敌，徙善吏容奸。

世久无彭泽，人今识鲁山。平生经济学，随力救时艰。
简孙治中归维扬
黄庚（元代）

闻君骑鹤赋归欤，漫写诗篇问起居。
后土祠前花在否，平山常是柳何如。
赠弟观之王传心馆数语送行
陈著（宋代）

今日为何日，风雨春寒痴。
吾心方恻恻，门外剥啄谁。
谓我欲见方，迎面三吁嘻。
出语复梗塞，书担行有期。
岂不怀室家，将以疗我饥。
平生手足谊，奈何忽违离。
执手因与言，吾道其果非。
达则仕行志，穷则为人师。
去家二舍近，非是天一涯。
行矣汝其勉，第问归何时。
久而挽首答，身如马受羁。
去住不在我，此况谁得知。
吾年七十四，疾病常乘衰。
汝年亦五十，半发成雪丝。
年事俱至此，时光去如飞。
紫荆次第花，鸣雁□相归。
触目成感慨，赠别难为辞。
但闻主人贤，安心免相思。
明朝溪亭酒，为我酌一卮。
杭州燕思阁分题四首 其一 七言得偃松院
沈遘（宋代）

古寺半空人迹稀，老松自偃何年有。擢干欲耸不及寻，蟠枝却覆遂盈亩。

群凤晒日相婆娑，病蛟眠沙独蚴蟉。五月南风翠幄凉，三冬朔雪穹庐厚。

本知托植须冈陵，岂应诎身此培塿。往来不用为叹嗟，题诗调笑儿女口。
山行
俞庆曾（清代）

閒步横桥载酒行，垂杨叶底暗闻莺。溪边小艇人争渡，树杪斜阳鹊噪晴。

迎客野猿频献果，催耕山鸟不知名。晚钟何处随风落，我亦思归踏落英。
赠沈术士号金腰带
刘宰（宋代）

万钉福带诚堪羡，七字成诗喜欲狂。
世事浮化有真趣，赠君一笑作行囊。
夜投丰德寺谒海上人（一作卢纶诗）
李端（唐代）

半夜中峰有磬声，偶寻樵者问山名。上方月晓闻僧语，

下界林山见客行。野鹤巢边松最老，毒龙潜处水偏清。

愿得远山知姓字，焚香洗钵过馀生。
雉朝飞
霍总（唐代）

五色有名翚，清晨挟两雌。群群飞自乐，步步饮相随。

觇叶逢人处，惊媒妒宠时。绿毛春斗尽，强敌愿君知。
送胡季昭谪象州
丁黼（宋代）

一封书奏触天威，万里徒行出帝畿。
始得明时来谠论，岂知薄帝堕危机。
身同季弟辞兄去，女抱婴儿伴丹归。
风雨潇潇秋又老，雁应不到岭南飞。
荔枝
张舜民（宋代）

柳江六月水如汤，江边荔枝红且黄。
摘时须是带枝叶，满盘璀璨堆琳瑯。
和曼叔
韩维（宋代）

官路飘蓬奈别何，塞垣相见此情多。
酒樽重喜为亲寿，华发犹能继子歌。
行树坐思新种色，断冰应泛晚来波。
紫荆山下游从少，独把雕章醉后哦。
夏日閒居
陆懿淑（清代）

几声楼笛听依稀，团扇摇风暑气微。得意新蝉争树噪，忘机小蝶逐人飞。

缸栽旧藕花增艳，檐覆修梧叶正肥。静对纱窗无个事，敲残棋局月临扉。
次廉布书事三首呈郎中机宜韵
邓仁宪（宋代）

狎鸥东海上，结友竹林贤。
国难知推救，途穷只自怜。
空花迷眼界，秋月契心禅。
未起归欤兴，重寻载酒船。
送万俟持正三首
李新（宋代）

高歌闻白雪，美味熟醍醐。
解印悬虚橐，鸣鞭指上都。
倚楼怀旧德，目远认平芜。
以诗句咏梅·山意冲寒欲放梅
方蒙仲（宋代）

逆境春容少，穷时节义难。
此花小异处，却要十分寒。
白山茶杂花
陈宓（宋代）

奇葩冬后蕊，羞涩见东风。
不变冰霜操，从他百卉红。
芍药包红锦，橘花烂明珠。
不复忆海棠，飘零烟雨中。
梦仙歌
解缙（明代）

明珠昨夜纷跳荡，天风吹梦直上九天上。银浦流云压锦衾，露脚斜飞湿罗幌。

是时月姨捣药临丹炉，霓裳曲奏皆仙徒。泰阶欲升若无力，玉童两两争相扶。

须臾丰隆阿香左右总来到，驾风鞭霆飞过蓬莱岛。

不老时吞玉液霜，长生饱食金光草。周旋遍历寰宇中，九垓十极随飞翀。

安期羡门几同笑，木公金母常相从。手阅阴符与金纂，往来玉房与琼馆。

或遇滕六巽二扇威不知寒，或到旸谷扶桑行行不知暖。

觉来飞落洞庭壖，犹呼我是云中仙。潇湘极浦知何处，云雨荒台空惘然。

呜呼人间亦自有真仙，何必跨鹤凌云飞上天。
寒山寺避暑对客二首寺有佳竹可以消暑 其二
邓云霄（明代）

绿筱深深白鹤栖，烹茶烧笋称招提。此中已入清凉界，棋局淹留日易西。
送张尉至丈亭
刘应时（宋代）

丈亭亭前暂舣舟，寒涛拍岸江烟收。
青山窗解供望眼，浊酒不能浇别愁。
春到疏篱梅蕊破，帆归别浦浪花浮。
分携情绪剪不断，有愧悠悠波上鸥。
出南郊清甚
程珌（宋代）

春风吹屣到南园，着酒涂酥花正繁。
更喜满前无俗物，横塘疏竹渭南村。
汴梁杂诗四首 其三
李汾（金朝）

楼外风烟隔紫垣，楼头客子动归魂。飘萧蓬鬓惊秋色，狼藉麻衣涴酒痕。

天堑波光摇落日，太行山色照中原。谁知沧海横流意，独倚牛车笑孝孙。
巫山一段云·醉卧琉璃帐
马钰（金朝）

醉卧琉璃帐，闲看悲翠帘。自然俗虑绝毫纤。宝鼎玉花添。＊起心香性炷。引动麟飞凤舞。龙蟠虎绕戏神珠。丹结赴仙都。
染丝上春机
胡奎（元代）

吴蚕八茧缫长丝，玉纤染云上春机。大姑爱织榴花色，小姑爱织梨花白。

小姑回头语大姑，梨花洁白不受污。大姑榴花故自好，以色娱人岂长保。
次韵陈履常张公龙潭
苏轼（宋代）

经明宣城宰，家此百尺澜。
郑翁不量力，敢以非意干。
玄黄杂两战，绛青表双蟠。
（事见《龙公碑》。
）烈气毙强敌，仁心恻饥寒。
精诚祷必赴，苟简求亦难。
萧条麦麰枯，浩荡日月宽。
念子无吏责，十日勤征鞍。
春蔬得雨雪，少助先生盘。
龙不惮往来，而我独宴安。
闭阁默自责，神交清夜阑。
木兰花慢 书岩修罢《画扇斋词》后
杨夔生（清代）

湾头曾载月，移画舸，小平泉。更团扇歌残，江梅蝶影，尘黯筝弦。

凭君十行佳传，写翠篸屏角落花烟。密字笑熏兰篆，轻螺细擘吟笺。

尊前重溯当年愁，万里怕闻鹃。记断笔筹花，新欢借梦，山远湖天。

溪风又彫鬓影，向盈盈苕水别栽莲。昨夜飞英镜底，明蟾镇向人圆。
小饮俎豆颇备江西淮浙之品戏题二首
杨万里（宋代）

满盘山海眩芳珍，未借前筹已咽津。
鲎酱子鱼总佳客，玉狸黄雀是乡人。
上平西·想人生
刘处玄（宋代）

想人生，老与少，似春秋。恰幼年、却变白头。莫争空假，无常气断却荒丘。大都三万六千日，多病多愁。崇真道，敬真圣，明真理，了真修。侍二尊、至孝全周。全家拔宅，功成同去到瀛洲。出离生死无来去，阆
扶病春亭
刘言史（唐代）

强梳稀发著纶巾，舍杖空行试病身。

花间自欲裴回立，稚子牵衣不许人。
寄黄从善
黄庭坚（宋代）

故人千里隔谈经，想见牛刀刃发硎。
渴雨芭蕉心不展，未春杨柳眼先青。
凫飞叶县郎官宰，虹贯江南处士星。
天子文思求逆耳，吾宗一为试雷霆。
声声慢·某君所临曼殊松下抚琴图索题
陈家庆（清代）

行云阅世，流水横琴，飘然身入山深。鹤约猿期，相逢几度沉吟。

山尘回首天末，问人间、谁是知音。祗燕子、双双归影，共话松阴。

花草三生旧梦，记春泥细雨，驴背诗僧。慧业修来，可怜旧恨难禁。

凄绝鬓丝禅榻，问羁魂、何处招寻。喜今日，又词人、粉本细临。
赠赵签
张孝祥（宋代）

赵侯富贵种，自有岩壑姿。同姓古所敦，早晚踏天墀。
陈廉访先生七十初度
徐熥（明代）

投簪久矣老沧洲，共说神仙是隐侯。衣剪烟霞轻豸绣，家营云水比菟裘。

数茎瑶草千年绿，九月黄花一径秋。不用寻仙访真诀，姓名元已注丹丘。